ส่วนที่ 1

ข้อมูลสรุป (Executive Summary)

บริษัท บิซิเนส ออนไลน์ จำกัด (มหาชน) (“บริษัท” หรือ “BOL”)
เป็นบริษัทประกอบธุรกิจให้บริการข้อมูลและเครื่องมือในการตัดสินใจทางธุรกิจ
ข้อมูลที่ให้บริการนั้นได้ถูกรวบรวมมาจากกรมพัฒนาธุรกิจการค้า กระทรวงพาณิชย์
และจากการสำรวจเพิ่มเติมของบริษัท มาจากแหล่งอื่น เช่น ข้อมูลล้มละลายและการขายทอดตลาด
ข่าวบริษัทที่ครอบคลุมในอุตสาหกรรมต่างๆ และข้อมูลการชำระเงินจากบริษัทต่างๆ
ที่ทำให้ทราบถึงพฤติกรรมการชำระเงินของลูกหนี้การค้า มาให้บริการผ่านระบบออนไลน์ผ่านเว็บไซต์
ชื่อ www.BOL.co.th โดยมีบริการที่สำคัญคือ Bingo DBThai เป็นต้น นอกจากนี้
บริษัทยังให้บริการข้อมูลลักษณะแบบ Offline ต่างๆ อาทิ รายงาน Business Information
Report หรือ รายงาน BIR รวมถึงการให้บริการข้อมูลบริษัทในต่างประเทศ
ซึ่งได้รับการถ่ายทอดเทคโนโลยีเกี่ยวกับการจัดการและการวิเคราะห์จาก Dun and Bradstreet
International Inc. (D&B) ที่เป็นบริษัทในกลุ่มของ Dun & Bradstreet Corporation
(“DNB”) (เป็นบริษัทจดทะเบียนใน New York Stock Exchange ประเทศสหรัฐอเมริกา
โดยก่อตั้งมาแล้วกว่า 160 ปี) DNB เป็นหนึ่งในผู้นำในการให้บริการข้อมูล ข่าวสารทั่วโลก
การวิเคราะห์วิจัยข้อมูลบริษัทเพื่อใช้เป็นเครื่องมือในการตัดสินใจทางธุรกิจ
พร้อมด้วยฐานข้อมูลทางธุรกิจกว่า 100 ล้านบริษัทใน 214 ประเทศทั่วโลก

นอกจากการให้บริการด้านข้อมูล ซึ่งถือว่าเป็นพื้นฐานในการพัฒนาประสิทธิภาพ
ความชาญฉลาดของมนุษย์และเป็นพื้นฐานสำคัญของการตัดสินใจทางธุรกิจ บริษัท
ยังมุ่งเน้นที่จะพัฒนาข้อมูลให้มีประสิทธิภาพสูงสุด
เพื่อตอบสนองความต้องการของผู้ใช้บริการแต่ละรายเป็นการเฉพาะ
ที่นอกเหนือจากการให้บริการบนออนไลน์
เพื่อสร้างความพึงพอใจให้กับลูกค้าและเพื่อสนับสนุนให้สังคมไทยเป็นสังคมแห่งภูมิปัญญาที่สามารถแข่งขันกับนานาประเทศได้

ผลประกอบการของบริษัทในปี 2549 บริษัทมีรายได้รวมตามงบการเงินรวม
และงบการเงินเฉพาะของบริษัท เท่ากับ 220.58 ล้านบาท โดยเพิ่มขึ้น 52.84
ล้านบาทหรือเพิ่มขึ้นร้อยละ 31.50 เมื่อเทียบกับรายได้รวมในปี 2548
โดยรายได้จากการให้บริการข้อมูลออนไลน์ เพิ่มขึ้น 22.85 ล้านบาท หรือเพิ่มขึ้นร้อยละ 18.78
เมื่อเทียบกับปีก่อน ในขณะที่รายได้จากการให้บริการอื่น เช่น รายได้จากการจัดการฐานข้อมูล
(Database Management) และรายได้จากโครงการพิเศษ เป็นต้น ในปี 2549 เพิ่มขึ้น 25.82
ล้านบาทหรือเพิ่มขึ้นเท่ากับร้อยละ 58.23 เมื่อเทียบกับปีก่อน สำหรับรายได้อื่น ๆ ของบริษัท
ซึ่งได้แก่ ดอกเบี้ยรับจากเงินฝากธนาคารและเงินปันผลรับ สำหรับปี 2549 เท่ากับ 5.90 ล้านบาท
เพิ่มขึ้น 4.17 ล้านบาท หรือเพิ่มขึ้นเท่ากับร้อยละ 240.73 เมื่อเทียบกับปีที่แล้ว

สำหรับต้นทุนการให้บริการรวมตามงบการเงินรวม และงบการเงินเฉพาะของบริษัท เท่ากับ
108.52 ล้านบาท ซึ่งเพิ่มขึ้น 21.89 ล้านบาทหรือเพิ่มขึ้นเท่ากับร้อยละ 25.27 เมื่อเทียบกับปีก่อน
สาเหตุหลักมาจากการเพิ่มขึ้นของต้นทุนค่าแรงงานพนักงานในการพัฒนาระบบ,
ต้นทุนค่าข้อมูลจากแหล่งต่าง ๆ
และค่าเสื่อมราคาของคอมพิวเตอร์ที่เกี่ยวข้องโดยตรงกับการให้บริการลูกค้า เป็นต้น

ส่วนค่าใช้จ่ายในการขายและบริหารตามงบการเงินรวมของบริษัทมีตัวเลขใกล้เคียงกับงบการเงินเฉพาะของบริษัท
ปี 2549 โดยเท่ากับ 64.67 ล้านบาท เพิ่มขึ้น 5.63 ล้านบาทหรือเพิ่มขึ้นเท่ากับร้อยละ 9.53
เมื่อเทียบกับปี 2548 เนื่องจากค่าใช้จ่ายทางด้านบุคลากรและค่าเสื่อมราคาของทรัพย์สินที่เพิ่มสูงขึ้น

เนื่องจากเหตุผลดังกล่าวข้างต้น เป็นผลให้กำไรก่อนภาษี ในปี 2549 เท่ากับ 47.39 ล้านบาท
ตามงบการเงินรวม ในขณะที่ตัวเลขกำไรก่อนภาษี ในปี 2549 ตามงบการเงินเฉพาะ เท่ากับ
47.49 ล้านบาท ซึ่งเพิ่มขึ้น 26.66 ล้านบาทหรือเพิ่มขึ้นร้อยละ 127.99
สำหรับตัวเลขกำไรสุทธิหลังหักภาษีเงินได้นิติบุคคลของบริษัทและบริษัทย่อย สำหรับปี 2549 เท่ากับ
38.00 ล้านบาท ตามงบการเงินรวมของบริษัท ในขณะที่งบการเงินเฉพาะของบริษัท
แสดงผลกำไรสุทธิหลังหักภาษีเงินได้นิติบุคคล เท่ากับ 38.10 ล้านบาท ซึ่งเพิ่มขึ้น 21.94
ล้านบาทหรือเพิ่มขึ้นร้อยละ 135.74 เมื่อเทียบกับปี 2548

อนึ่ง ในปี 2549 บริษัท ได้เปลี่ยนแปลงวิธีการบันทึกบัญชีเกี่ยวกับเงินลงทุนในบริษัทย่อย
ในงบการเงินเฉพาะบริษัทจากเดิมใช้วิธีส่วนได้เสียมาเป็นให้ใช้วิธีราคาทุนแทน
เพื่อให้เป็นไปตามข้อบังคับในประกาศของสภาวิชาชีพบัญชี ฉบับที่ 26/2549 เรื่องมาตรฐานการบัญชี
ฉบับที่ 44 เรื่อง งบการเงินรวมและการบัญชีสำหรับเงินลงทุนในบริษัทย่อย
เป็นผลให้ตัวเลขกำไรสุทธิของบริษัทตามงบการเงินเฉพาะกิจการแตกต่างจากงบการเงินรวมเป็นจำนวนเงิน
0.1 ล้านบาท